武夷行
作者：李綱
朝代：宋

paragraphs: 憶昨退朝門下省，槐影扶疏清晝永。
瑣窗一枕夢仙山，覺來毛骨猶清冷。
謫官道出武夷山，風景翛然似夢間。
碧溪九曲山萬疊，況值密雪妝煙鬟。
寛恩今日容歸去，笑指洞天尋舊路。
霜晴日暖白雲深，遥望幔亭天一柱。
羽人導我遊仙谿，翠壁蒼崖晚更奇。
浩歌快飲縱迴櫂，星月耿耿風淒淒。
曉來換骨巖中看，玉潤金堅餘片片。
三姝駢立映彤霞，二水交流縈素練。
征鞍欲去更從容，仙境靈跡豈易逢。
他日追思不可到，夢魂還過七閩中。